Lae pryse vir hoender gaan Astral se wins knou | Netwerk24
Deur Nellie Brand-Jonker 28 Oktober 2019 10:29
Astral waarsku sy wins gaan tussen 50% en 60% daal weens lae hoenderpryse. Foto: Astral
Die hoendergroep Astral verwag nou sy wins gaan tussen 50% en 60% in die boekjaar tot einde September laer wees.
Twee weke gelede het die groep in ’n handelsoorsig gesê sy wins per aandeel en wesensverdienste per aandeel gaan na verwagting meer as 60% daal.
Astral het in die vorige handelsoorsig gesê verlede jaar was sy resultate die beste tot dusver in sy geskiedenis nadat voordeel getrek is uit die lae voerkoste na die rekord mielieoes in die land. Terselfdertyd was die pryse vir hoenders beter omdat daar te min braaihoenders was na die uitbreking van voëlgriep in 2017.
Amper die teenoorgestelde het vanjaar gegeld met hoër mieliepryse weens ’n kleiner oes wat tot ’n wesenlike verhoging in voerkoste gelei het. Boonop is die pryse waarteen hoenders verkoop word onder druk.
“Dit het tot ’n wesenlike druk op winsmarges gelei,” is in die handelsoorsig gesê.
Verbruikersbesteding was ook teleurstellend in die boekjaar en baie hoendervleis is ingevoer wat tot gevolg gehad het dat pryse laer was as verlede jaar.
Astral moes ook addisionele koste dra wat verband hou met:
Stakings in KwaZulu-Natal in die eerste kwartaal;
Beurtkrag in die tweede kwartaal; en
Ontwrigting aan watervoorraad aan sy aanleg in die Lekwa munisipale distrik (Standerton) in die derde kwartaal.
Astral se resultate gaan 18 November uitgereik word.
Meer oor: Astral | Vleisbedryf | Suid-Afrikaanse Pluimveevereniging | Hoender | Hoenderinvoer | Hoenderbedryf | Braaihoender